“กิ่วผาวอก” ตอน 2

**กุลฉัตร ฉัตรกุล ณ อยุธยา (**[**kulachatakul@gmail.com**](mailto:kulachatakul@gmail.com)**)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

        จากความพยายามผลักดันในการเปิดจุดผ่านแดนในหลายๆ ที่ทางภาคเหนือกับสาธารณรัฐแห่งสหภาพเมียนมาร์ เช่น จุดผ่อนปรน กิ่วผาวอก หลักแต่ง สันต้นดู่ อ.แม่อาย และ ต้นนุ่น จ.แม่ฮ่องสอน ให้กลายเป็นด่านชายแดนถาวรให้เหมือนกับ ด่านชายแดนแม่สายหรือด่านแม่สอด ซึ่งเป็นโอกาสอันดีของประเทศทั้งสองในการค้าชายแดน ในการทำการค้าร่วมกันในห้วงโอกาสการเปิดประเทศตามกรอบนโยบายอาเซียน 2018 ซึ่งในโอกาสเวทีการสัมมนา **“รู้ลึกโอกาสการค้าชายแดนผ่านด่านถาวร”** เมื่อวันที่ 24 มกราคม 2557 โดยสำนักบริหารยุทธศาสตร์กลุ่มจังหวัดภาคเหนือตอนบน ในวาระการค้าชายแดนกับผ่านแดนเพื่อนบ้านไปสู่การเชื่อมโยง ด้านการค้า การท่องเที่ยวและการลงทุน โดยมีข้อเสนอแนะแนวทางดังนี้ (1) การประชุมทวิภาคีของกระทรวงพาณิชย์กับประเทศเพื่อนบ้าน (JTC) รัฐบาลทั้งสองฝ่ายควรจะเพิ่มเป้าหมายตัวเลขการค้าเพิ่มขึ้นแต่ละปีให้แน่นอน แล้วให้มีการตั้งคณะกรรมการร่วมทั้งสองฝ่าย โดยนำภาคเอกชนร่วมด้วย เพื่อที่จะผลักดันให้เป็นไปตามเป้าที่ตกลงกันไว้ในแต่ละปี (2) รัฐบาลควรจะเจรจากับประเทศเพื่อนบ้านเพื่อขยายเวลาในการเปิด-ปิดด่าน ให้มีเวลาในการค้าแต่ละวันมากยิ่งขึ้น (3) กระทรวงพาณิชย์เร่งผลักดันให้มีการปรับปรุงด่านที่แออัดเพื่อให้มีความคล่องตัว เพื่อเพิ่มปริมาณการค้าให้มากยิ่งขึ้น (4) รัฐบาลควรจะสนับสนุนให้เอกชนเปิดด่านนำเข้า-ส่งออกชั่วคราวตามกฎหมายของกรมศุลกากรมาตรา 5 ทวิ และมาตรา 7 วงเล็บ 3 บริเวณด่านถาวรและจุดผ่อนปรน หรือบริเวณชายแดนที่มีศักยภาพ เช่น เดียวกับที่ด่านชายแดนที่อำเภอแม่สอด จังหวัดตาก (5) รัฐบาลต้องเจรจากับประเทศเพื่อนบ้านร่วมกันยกฐานะจุดผ่อนปรนการค้าที่มีศักยภาพให้เป็นด่านถาวรให้มากที่สุด (6) รัฐบาลควรผลักดันให้มีการรณรงค์ให้พ่อค้าชายแดนทำพิธีการนำเข้า-ส่งออกอย่างถูกวิธีเพื่อทำให้สามารถทราบข้อมูลการค้าชายแดนมากยิ่งขึ้น (7) เพื่อเพิ่มปริมาณการค้า การท่องเที่ยว ควรลดค่าขนส่งและเร่งเจรจาการจราจรแบบทวิภาคี เช่นเดียวกับลาว กัมพูชา เมียนมาร์ และมาเลเซีย (8) เพื่อส่งเสริมการค้าผ่านแดนควรผลักดันให้รีบทำข้อตกลงในกรอบ GMS ในเส้นทาง EWEC NSEC และ SEC ให้เร็วที่สุด (9) รัฐบาลควรอนุญาตให้เงินสกุลของประเทศเพื่อนบ้านสามารถใช้บริเวณชายแดนได้ เพื่อให้ชนชั้นกลางและชนชั้นล่างของประเทศเพื่อนบ้านเข้ามาซื้อของบริเวณชายแดนประเทศไทยมากยิ่งขึ้น (10) กระทรวงต่างๆที่เกี่ยวข้องควรสนับสนุนให้เอกชนออกไปจัดงานแสดงสินค้าและจับคู่ธุรกิจการค้ากับประเทศเพื่อนบ้านบ่อยขึ้น (11) รัฐบาลต้องรีบผลักดันให้เขตพัฒนาเศรษฐกิจพิเศษบริเวณชายแดนให้เร็วที่สุด (12) ควรผลักดันให้มีการทำ VAT Refund เพื่อจะได้ทราบตัวเลขการค้าและส่งเสริมการค้าชายแดน รอบๆ ประเทศไทย (13) รัฐบาลต้องเข้าไปมีส่วนร่วมในการผูกขาดของรัฐบาลประเทศเพื่อนบ้านซึ่งเอกชนไม่สามารถทำได้

ส่วนด้านการค้าการลงทุนกับสหภาพเมียนมาร์ผ่านด่านชายแดนถาวร ภาคธุรกิจไทยจำเป็นต้องคำนึงสิ่งเหล่านี้ด้วยเพื่อให้เกิดเอกภาพและสวัสดิภาพที่ต้องบูรณาการร่วมกันทั้งสองฝ่าย (1) ต้องเปลี่ยนทัศนคติต่อเมียนมาร์ โดยที่คนไทยต้องไม่ดูถูกชาวเมียนมาร์ (2) ต้องเข้าใจลักษณะเฉพาะของแต่ละพื้นที่ของเมียนมาร์ (3) ต้องมีเป้าหมายที่ชัดเจนว่าจะลงทุนค้าขายกับเมียนมาร์ ถ้าระยะไกลควรเป็นสินแร่ ป่าไม้ ระยะใกล้จะเป็นสินค้าอุปโภคบริโภค (4) เมียนมาร์ห้ามนำเข้ายุทธปัจจัย น้ำมันพืช ผงชูรส (5) ต้องเข้าใจกฎระเบียบต่างๆ ของเมียนมาร์ทั้งส่วนกลางและท้องถิ่น (6) ภาคธุรกิจในไทยต้องผลักดันทั้งด้านการเงิน สาธารณูปโภค และบุคลากรซึ่งต้องมีความพร้อม (7) ต้องมีการประสานงานอย่างใกล้ชิดกับหน่วยงานความมั่นคง เมียนมาร์ไม่ต้องการการกระทำผิดกฎหมายชายแดน การลักลอบค้าอาวุธ ยาเสพติด ซึ่งปัญหาความมั่นคงนี้เมียนมาร์ จะใช้เป็นเหตุผลในการปิดเปิดด่าน (8) การผลักดันด่านถาวรจะต้องผลักดันในภาครัฐระดับสูงและต้องบูรณาการหน่วยงานที่เกี่ยวข้องทุกหน่วยงาน (9) ต้องมีการประสานกันอย่างใกล้ชิดระหว่างคณะกรรมาธิการเขตแดนร่วม (JBC) (10) ต้องคงคุณภาพสินค้าไทยไว้เนื่องจากเมียนมาร์ชื่นชอบสินค้าไทย (11) ต้องให้ความช่วยเหลือเมียนมาร์ด้าน Logistics ทางถนน (12) ธุรกิจสำคัญยังคงอยู่ที่กรุงย่างกุ้งแม้ว่าเนปิดอว์จะเป็นเมืองหลวงก็ตาม

จากข้อมูลดังกล่าวข้างต้น เป็นข้อเสนอของภาคเอกชนไปยังภาครัฐที่มีต่อการเปิดด่านชายแดนถาวร ในขณะที่คนไทยเองก็ต้องเข้าใจและพึงปฏิบัติเพื่อให้การเปิดประเทศตามกรอบของ ASEAN เป็นไปด้วยดี มุ่งเป้าสู่การค้าชายแดนไทย- เมียนมาร์มูลค่าล้านล้านบาทในโอกาสอีกไม่ช้านี้

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*